Welkom terug, dr. Glen-Spyron! - People - Windhoek Express
Friday, February 28th, 2020 15:49:31
Dr. Olivin Glen-Spyron
Vir die eerste keer in baie jare beskik Windhoek, en die land, oor 'n periodontis van ons eie met dr. Olivin Glen-Spyron wat ná 15 jaar se studies na sy vaderland teruggekeer het.
Periodontie is die gespesialiseerde studie en behandeling van inflammatoriese siektes wat tandvleis en ander ondersteunende strukture rondom tande verwoes. 'n Periodontis is dus 'n tandarts wat spesialiseer in die voorkoming, diagnose en behandeling van periodontiese toestande en plasing van dentale implantate.
As sy naam bekend klink, is dit dalk omdat Olivin in 'n stadium 'n nasionale krieketspeler was. "Maar dis al baie jare gelede," vertel hy met 'n glimlag.
Hoewel hy in Kaapstad gebore is, was hy nog 'n baba toe hy saam met sy ouers na Namibië getrek het. "My pa is eintlik van Outjo. Hy en my ma het ontmoet terwyl hulle op Stellenbosch op universiteit was."
Hy het in Windhoek grootgeword en by Orban Laerskool en St. Paul's skoolgegaan. Daarna is hy sak en pak Pretoria toe om tandheelkunde te gaan swot, waar hy ook die volgende 15 jaar van sy lewe deurgebring het.
Olivin sê hy het nog altyd in dié rigting belang gestel. "Selfs as 'n voorgraadse student was ek mal daaroor. Ek hou van die idee van tande red eerder as om dit te trek. Boonop is ek gek oor die akademiese én kliniese aspekte daarvan. Ek het ook 'n wonderlike mentor gehad in prof. Andre van Zyl wat kort voor my finale jaar uit die akademie getree het," sê hy.
Oor sy toekoms in Namibië is hy baie opgewonde.
"Daar is 'n groot behoefte aan periodontiese bystand hier, veral omdat baie Namibiërs my al kom sien het terwyl ek nog in Suid-Afrika was."
Op die oomblik lokum Olivin by twee praktyke in die hoofstad, maar hopelik teen die middel van volgende maand sal sy praktyk as spesialispraktisyn in volle gang wees. "Die praktyk is in Maerua Mall geleë en ná al die gespesialiseerde toerusting wat ek nodig het hier aankom, kan ek intrek."
Intussen het hy die Institute for Oral Health (Namibia) gestig, wat dit ten doel het om soveel mense as moontlik te help in terme van algemene mondgesondheid en -sorg, asook orale kanker. "Ek wil hê mense moet bewus wees dat gesigsestetika en -funksie relevant is, veral in ag genome dat mondkanker sesde mees algemene kanker ter wêreld is," sê hy.
Hy wil nie net Namibiërs met hul periodontale gesondheid help nie; hy onderhandel ook met die Universiteit van Namibië om betrokke te raak by die departement van tandheelkunde, spesifiek ten opsigte van periodontiek en mondgesondheid.
Hy sê die besluit om na Namibië terug te keer was maklik.
"Dit was nog altyd ons plan. My vrou, Christine, wat ook van Outjo is, is 'n arbeidsterapeut en werk ook nou hier in Windhoek."
Hy vertel dat hulle einde verlede jaar nadat hy sy meestersgraad voltooi het, besluit het dis 'n goeie tyd om huis toe te kom.
Wat die keuse selfs makliker gemaak het, is dat hulle al twee se ouers in Namibië woon.
Hoewel hy ná 15 jaar geensins moeg is vir studies nie, sê hy daar is nie op die oomblik 'n PhD in sy visier nie, "net werk vir nou!" Boonop gaan hy ekstra tyd nodig hê, aangesien hy en sy vrou in Februarie baba nommer 2 verwag.
"Noudat ons terug in Namibië is, gee dit ons ook die kans om meer buitelugaktiwiteite saam te geniet omdat ek nie regtig vryetyd gehad het terwyl ek studeer het nie."
Gaan hy weer begin krieket speel?
"Ek het ja, maar niks te ernstig op die oomblik nie."
Hoewel sy nuwe praktyk nog nie vol op dreef is nie, kan hy by [email protected] of 081 269 9457 gekontak word.